CELEX: 62012CN0596
Language: el
Date: 2012-12-20 00:00:00
Title: Υπόθεση C-596/12: Προσφυγή της 20ής Δεκεμβρίου 2012 — Ευρωπαϊκή Επιτροπή κατά Ιταλικής Δημοκρατίας

9.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 71/8
            
         Προσφυγή της 20ής Δεκεμβρίου 2012 — Ευρωπαϊκή Επιτροπή κατά Ιταλικής Δημοκρατίας
   (Υπόθεση C-596/12)
   2013/C 71/13
   Γλώσσα διαδικασίας: ιταλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Enegren και C. Cattabriga)
   
      Καθής: Ιταλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι, εξαιρώντας τα «διευθυντικά στελέχη» από το πεδίο εφαρμογής της διαδικασίας κινητικότητας του άρθρου 4 του νόμου 223/1991, σε συνδυασμό με το άρθρο 24 του ιδίου νόμου, η Ιταλική Δημοκρατία παρέβη τις υποχρεώσεις που υπέχει από το άρθρο 1, παράγραφοι 1 και 2, της οδηγίας 98/59/ΕΚ του Συμβουλίου, της 20ής Ιουλίου 1998, για προσέγγιση των νομοθεσιών των κρατών μελών που αφορούν τις ομαδικές απολύσεις (1)·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά την Επιτροπή, η Ιταλική Δημοκρατία, εξαιρώντας την κατηγορία των «διευθυντικών στελεχών» από το πεδίο εφαρμογής της διαδικασίας κινητικότητας του άρθρου 4 του νόμου 223/1991, σε συνδυασμό με το άρθρο 24 του ιδίου νόμου, παρέβη τις υποχρεώσεις που υπέχει από το άρθρο 1, παράγραφοι 1 και 2, της οδηγίας 98/59/ΕΚ.
   Η οδηγία αυτή ρυθμίζει, αφενός, τη διαδικασία ενημερώσεως και διαβουλεύσεως με τους εκπροσώπους των εργαζομένων την οποία οφείλει να τηρεί ο εργοδότης ο οποίος προτίθεται να προβεί σε ομαδικές απολύσεις και, αφετέρου, αυτή καθαυτή τη διαδικασία ομαδικής απολύσεως.
   Κατά το άρθρο 1, παράγραφοι 1 και 2, της οδηγίας, οι εν λόγω διαδικασίες εφαρμόζονται επί απολύσεων πραγματοποιούμενων από έναν εργοδότη για έναν ή περισσότερους λόγους οι οποίοι δεν έχουν σχέση με το πρόσωπο των εργαζομένων, εφόσον ο αριθμός των απολύσεων υπερβαίνει ορισμένο όριο καθοριζόμενο σε συνάρτηση με τον αριθμό των εργαζομένων της επιχειρήσεως. Στον υπολογισμό του αριθμού των εργαζομένων που απασχολούνται στην επιχείρηση, καθώς και του αριθμού των απολύσεων, περιλαμβάνονται όλοι οι εργαζόμενοι, ανεξαρτήτως προσόντων και θέσεως, εξαιρουμένων μόνο των εργαζομένων με συμβάσεις εργασίας ορισμένου χρόνου, των εργαζομένων στη δημόσια διοίκηση και των πληρωμάτων των θαλασσίων σκαφών.
   Κατά την εφαρμογή της οδηγίας 98/59/ΕΚ, ο ιταλός νομοθέτης προέβλεψε την εξαίρεση από το πεδίο εφαρμογής των διαδικασιών ενημερώσεως και διαβουλεύσεως που προβλέπονται σε περίπτωση ομαδικών απολύσεων, της κατηγορίας των διευθυντικών στελεχών, η οποία, σύμφωνα με τον ιταλικό αστικό κώδικα, εμπίπτει παρά ταύτα στην έννοια του εργαζομένου. Η εξαίρεση αυτή δεν έρχεται σε αντίθεση μόνο με το γενικό πεδίο εφαρμογής της οδηγίας, αλλά παράλληλα είναι και όλως αδικαιολόγητη. Πράγματι, η κατηγορία των διευθυντικών στελεχών στο πλαίσιο της ιταλικής έννομης τάξεως είναι ευρεία και περιλαμβάνει και τους εργαζομένους που δεν διαθέτουν ιδιαίτερες διαχειριστικές εξουσίες εντός της επιχειρήσεως αλλά χαρακτηρίζονται ως «διευθυντικά στελέχη» μόνο εφόσον διαθέτουν υψηλού επιπέδου επαγγελματικά προσόντα.
   
      (1)  ΕΕL 225, σ. 16